KOMISSION ASETUS (EY) N:o 824/98,
annettu 20 päivänä huhtikuuta 1998,
neuvoston asetuksen (EY) N:o 820/97 soveltamista koskevista yksityiskohtaisista säännöistä naudanlihan ja naudanlihatuotteiden merkinnän osalta annetun asetuksen (EY) N:o 1141/97 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta 21 päivänä huhtikuuta 1997 annetun neuvoston asetuksen (EY) N:o 820/97 (1) ja erityisesti sen 18 artiklan,
sekä katsoo, että
komission asetuksessa (EY) N:o 1141/97 (2), sellaisena kuin se on viimeksi muutettuna asetuksella (EY) N:o 2406/97 (3), vahvistetaan yksityiskohtaiset säännöt naudanlihan ja naudanlihatuotteiden merkinnöistä,
ottaen huomioon sen tosiasian, että jäsenvaltioissa on ollut käytännön vaikeuksia merkintäjärjestelmien soveltamisessa, ja erityisesti sen, että hyvin harvat kolmannet maat ovat toimittaneet komissiolle täydelliset ilmoitukset, eivätkä siten pysty merkitsemään naudanlihaansa yhteisössä, on aiheellista jatkaa siirtymäkautta; tämä siirtymäkausi päättyy 31 päivänä maaliskuuta 1998, ja tämän vuoksi on välttämätöntä säätää tämän asetuksen soveltamisesta 1 päivästä huhtikuuta 1998, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 1141/97 6 artiklan toinen alakohta seuraavasti:
"Aiemmin voimassa olevien järjestelmien mukaisesti merkittyä naudanlihaa saa kuitenkin myydä 30 päivään kesäkuuta 1998 merkintöjä muuttamatta."
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä huhtikuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä huhtikuuta 1998.